Amplats wil Rustenburg-myne verkoop | Maroela Media
"Ons besluit om te onttrek uit die Union-myn [in Limpopo] is reeds aangekondig," het Chris Griffith, Amplats se uitvoerende hoof, in 'n verklaring gesê. "Daar is ook tot die slotsom gekom dat ons bates in Rustenburg [Noordwes] en Pandora JV beter sal vaar in die hande van nuwe eienaars."
Griffith het gesê die maatskappy besluit nog oor sy werksaamhede by Bokoni in Limpopo.
Die maatskappy het ook bekendgemaak dat sy winste aansienlik verminder het in die eerste ses maande van die jaar. Sy wesensverdienste het tot R157 miljoen verminder in vergelyking met die R1.3 miljard in 2013.
Volgens Griffith is die eerste helfte van die jaar hoofsaaklik gekenmerk deur die Amcu-staking toe 40% van sy produksie nie werksaam was nie.
Werkers wat deel is van die Association of Mineworkers and Construction Union (Amcu) het op 23 Januarie vanjaar begin staak en aangedring op 'n intreevlaksalaris van R12 500. Die staking het op 24 Junie tot 'n einde gekom nadat mynbase en Amcu 'n drie jaar skikkingsooreenkoms onderteken het.
Anton Alberts, die VF Plus se parlementêre woordvoerder oor die ekonomie, het intussen gesê die verkoop van die myne kan tot 20 000 werkverliese tot gevolg hê.
Die National Union of Mineworkers (NUM) het ook gesê hy is geskok oor Amplats se besluit om sy oudste platinummyne in Suid-Afrika te verkoop.
"Dit gaan tot werksverliese lei en sal 'n straf wees vir arm mynwerkers," het Frans Baleni, NUM se uitvoerende hoof, gesê. "Die werkers gaan die slagoffers wees. Die verkopers gaan ryker word en die werkers gaan armer of werkloos wees." Hy het gesê die vakbond sal met die maatskappy vergader om moontlik werksverliese te keer.
Alberts sê Amplats se aankondiging moet die ANC-regering se oë laat oopgaan oor die skade wat stakings en onversetlike vakbonde die land se ekonomie aandoen. Hy het gesê die regering en vakbonde moet ter harte neem dat die land se ekonomie nie 'n speelbal is wat onverwyld gyselaar gehou kan word nie.
"Dit is verstommend dat vakbonde nou hul ontevredenheid uitspreek oor die verkoop van die myne en gepaardgaande werkverliese," het Alberts bygevoeg. "Die betrokke vakbonde en die regering moet mede-verantwoordelikheid aanvaar vir die mense wat dalk sonder 'n werk gaan sit. Gaan hulle nou vir die werkloses sorg en hul rekeninge betaal, of gaan hulle voort met stakings tot meer mense hul werk verloor?"
Hy waarsku dat vakbonde wat te veel eis, bedroë daarvan gaan afkom as myne uit die land onttrek of op groot skaal begin meganiseer. "Kundiges meen dat daar tot 200 000 werkverliese binne twee tot drie jaar in die vervaardigingsektor kan wees weens meganisering. 'n Gebalanseerde benadering by al die rolspelers is daarom nodig in 'n omgewing wat arbeidsintensief is. Mense raak al hoe meer misbaar met tegnologiese vooruitgang, en die regering en vakbonde moet ter harte neem wat die uiteinde van die Amplats-staking is."
Don'T told you, I have told you so!!! Nou verwyt die vakbonde, maar dit is hulle skuld!!!!!
Dit was te wagte gewees maar aan die anderkant moet ons nie vergeet dat die groot mynmaatskappye die swart vakbonde gepamperlang het ten koste van die wit werkers en 'n lat vir hul eie baste gepluk het en nou gaan die wit werkers weer die onderspit moet delf vir hul onverantwoordelikheid, streng gesproke, hulle moenie ontrek nie maar verantwoordelikheid aanvaar .
Nou is NUM geskok?! Wat verwag hulle, moet myne/besighede maar net ly onder al die stakings en werkverlies wat tot inkomsteverlies lei? Binnekort koop weer een van Zuma se neefs/broers/agterkleinkind/whatever die myne en doen niks en saldit soos met al diesulkes in die verlede gaan – dit sal eenvoudig toemaak en ALMAL sal hul werk verloor. Maar leer hulle? Nooit!
AMCU/NUM….. kry vir julle, ma het gebak….. !!!!
Ek het 'n ggoeie plan. Verkoop die myne aan die unies. Dan kan hulle mos besluit wie wat betaal moet word. Hulle kan dan mos die winste vir hulle vat wat hulle nou vir niemand gun nie.